30 par underbukser af mærket Bjørn Borg blev natten til mandag stjålet i Brønderslev.

Det var i herretøjsbutikken Mr. Agerbæk på Nygade i Brønderslev, at der natten til mandag blev stjålet 30 par mærkevarerunderbukser. En overbo så at en mand knuste en rude og stjal underbukserne, men hverken vægter eller politipatruljen nåede frem før manden var stukket af. Manden er derfor stadig på fri fod. - Hvis der er nogle, der får tilbudt billige Bjørn Borg underbukser, så er vi selvfølgelig interesseret i at høre om det, siger vagtchef ved Nordjyllands Politi, Karsten Højrup Kristensen. Nordjyllands Politi kan kontaktes på 1-1-4.